Na temelju članka 5. Zakona o kulturnim vijećima i financiranju javnih potreba u kulturi („Narodne novine“ broj 83/22), članka 26. Zakona o turističkim zajednicama i promicanju hrvatskog turizma („Narodne novine“ broj 52/19 i 42/20) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na \_\_. sjednici, održanoj \_\_.\_\_.2025.godine, donijelo je

**P R O G R A M**

**javnih potreba u kulturi i turizmu Grada Koprivnice za 2026. godinu**

**Članak 1.**

Ovim Programom javnih potreba u kulturi i turizmu Grada Koprivnice za 2026. godinu (u daljnjem tekstu: „Program“) utvrđuju se javne potrebe u kulturi i turizmu, a koje obuhvaćaju kulturne i turističke djelatnosti, programe i manifestacije od interesa za Grad Koprivnicu u 2026. godini, i to u okviru sljedećih djelatnosti i područja:

1. Nakladnička djelatnost
2. Dramska i plesna umjetnost
3. Glazbena i glazbeno-scenska umjetnost
4. Književnost
5. Vizualne umjetnosti
6. Dizajn i arhitektura
7. Audiovizualna djelatnost
8. Interdisciplinarne i nove umjetničke i kulturne prakse
9. Digitalna umjetnost
10. Kulturno-umjetnički amaterizam
11. Transverzalna područja: međunarodna kulturna suradnja i mobilnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama i digitalizacija u području kulture
12. Knjižnična djelatnost
13. Ostale kulturne djelatnosti
14. Zaštita kulturne baštine
15. Turizam.

Javne potrebe u kulturi iz stavka 1., točke 1. do 13. ovog članka, provode se na način da se potiče suvremena umjetnička praksa i programi/projekti koji imaju nov, moderan, nekomercijalan i netradicionalan pristup umjetničkoj produkciji vodeći računa o očuvanju tradicije i nasljeđa. U navedeno prvenstveno spadaju: koncerti, kazališne predstave, performans, umjetničke akcije, umjetničke instalacije, suvremene izlagačke prakse, multimedijalna umjetnost, suvremeni ples, intervencije, audio video instalacije, film, hibridne književne vrste i dr. Prednost će se dati platformama, inicijativama ili savezima organizacija civilnog društva koji provode programe/projekte s multidisciplinarnim pristupom te povezuju razne sektore organizacija civilnog društva.

Javne potrebe u turizmu iz stavka 1., točke 15. ovog članka, provode se na način da se potiče očuvanje postojećih manifestacija, promocija i pozicioniranje Grada Koprivnice kao turističkog središta sjeverozapadne Hrvatske s naglaskom na poticanje sportsko-rekreacijskog turizma i održivog razvoja.

Na sjednici Gradskog vijeća Grada Koprivnice održanoj 21.03.2022. godine usvojena je Strategija razvoja grada Koprivnice do 2030. godine (Glasnik Grada Koprivnice 2/22)(dalje u tekstu: Strategija).

Jedan od razvojnih prioriteta Strategije jest razvoj prepoznatljive destinacije za cjelogodišnji turizam, gdje je, uz tradiciju i valorizaciju kulturne baštine, naglasak stavljen na uspostavu tržišne prepoznatljivosti turističke destinacije u svrhu što boljeg pozicioniranja na turističkom tržištu, osmišljavanje novih manifestacija temeljenih na kulturnoj baštini, te stvaranje uvjeta za razvoj aktivnog i manifestacijskog turizma.

Strategija se, između ostaloga, bavi jačanjem uloge organizacija civilnog društva i stvaranjem poticajnog okruženja za razvoj kulture i civilnog društva. Također, radit će se na jačanju stručnih kapaciteta i na promociji njihovog rada s ciljem podizanja svijesti u zajednici o važnosti kulture i daljnjeg razvoja civilnog sektora. Naglasak se stavlja na stvaranje uvjeta za daljnji razvoj svih područja kulture (glazba, likovna umjetnost, književnost, film, kazalište, ples i ostalo), kao i na kvalitetnu promociju, bolju vidljivost i prepoznatljivost u zajednici. Istodobno je cilj ostvariti daljnju suradnju između jedinice lokalne samouprave i dionika u kulturi te stvoriti uvjete za kontinuirano održavanje programa/projekata iz područja kulture.

Temeljni ciljevi ovog Programa usuglašeni su s vizijom razvoja kulture i turizma u gore navedenoj Strategiji i odnose se na:

* Revitalizaciju kulturno povijesne baštine u turističke svrhe
* Stvaranje uvjeta za razvoj aktivnog turizma
* Razvoj manifestacijskog turizma
* Osiguravanje adekvatnih uvjeta za djelovanje ustanova u kulturi i organizacija civilnog društva
* Stvaranje poticajnog okruženja za razvoj kulture
* Stvaranje poticajnog okruženja za razvoj civilnog društva

**Članak 2.**

Za ostvarivanje javnih potreba iz članka 1., stavka 1. ovog Programa, osigurati će se sredstva u Proračunu Grada Koprivnice za 2026. godinu u iznosu od **6.050.100,00** a u okviru sljedećih aktivnosti i programa:

|  |  |  |
| --- | --- | --- |
| **RAZDJEL 020** | **UPRAVNI ODJEL ZA DRUŠTVENE DJELATNOSTI** |  |
| A 300907 | Projekti fizičkih i pravnih osoba u kulturi | 55.670,00 |
| A 301906 | Projekti udruga u kulturi i turizmu | 220.670,00 |
| PROGRAM 3006 | Očuvanje kulturne baštine (Muzej grada Koprivnice) | 1.560.090,00 |
| PROGRAM 3007 | Knjižnična i književno- nakladnička djelatnost (Knjižnica i čitaonica „Fran Galović“ Koprivnica) | 1.457.687,00 |
| PROGRAM 3008 | Glazbeno-scenska i filmska djelatnost (Pučko otvoreno učilište Koprivnica) | 897.760,00 |
| PROGRAM 6002 | ERASMUS + | 10.160,00 |
| PROGRAM 4004 | Program kulturne baštine | 1.331.963,00 |
| **RAZDJEL 010** | **SLUŽBA UREDA GRADONAČELNIKA** |  |
| A120001 | Koprivničko ljeto | 33.000,00 |
| A120002 | Koprivnička zima | 50.600,00 |
| A120006 | Ostale manifestacije u organizaciji odjela | 29.500,00 |
| A120012 | Izložba pisanica | 3.000,00 |
| PROGRAM 3011 | Realizacija programa iz područja turizma – Turistička zajednica Grada Koprivnice | 400.000,00 |
| **UKUPNO:** | | **6.050.100,00** |

**Članak 3.**

Javne potrebe u kulturi iz članka 1., stavka 1., točaka 1. do 13. ovog Programa, koje se odnose na projekte fizičkih i pravnih osoba u kulturi te udruga u kulturi i turizmu, obuhvaćaju programe javnih ustanova u kulturi i drugih institucija registriranih za realizaciju pojedinih programa/projekata iz djelatnosti kulture te programa/projekata organizacija civilnog društva u kulturi, pravnih subjekata iz kreativnog i kulturnog sektora, slobodnih umjetnika i ostalih fizičkih osoba.

Za javne potrebe u kulturi iz članka 1., stavka 1., točaka 1. do 13. ovog Programa, osigurat će se sredstva u Proračunu Grada Koprivnice za programske/projektne djelatnosti drugih institucija registriranih za realizaciju pojedinih programa/projekata iz djelatnosti kulture koji nisu obuhvaćeni redovnom djelatnošću, programe/projekte organizacija civilnog društva u kulturi, pravnih subjekata iz kreativnog i kulturnog sektora te programe/projekte slobodnih umjetnika i fizičkih osoba.

Sredstva osigurana Proračunom Grada Koprivnice korisnici ostvaruju sukladno odredbama Ugovora koji će biti sklopljen s korisnikom na temelju odredbi Pravilnika o financiranju javnih potreba Grada Koprivnice („Glasnik Grada Koprivnice“ broj 3/15, 3/16 i 7/19 – u daljnjem tekstu: Pravilnik o financiranju javnih potreba) i ostalih provedbenih akata Grada Koprivnice.

Korisnici čiji se programi/projekti sufinanciraju iz Proračuna Grada Koprivnice za 2026. godinu, o svom radu i realizaciji sredstava utvrđenih ovim Programom, dužni su podnijeti financijsko i opisno izvješće Gradu Koprivnici o svakom pojedinačnom sufinanciranom programu/projektu, u roku od 30 dana nakon završetka programa/projekta, a najkasnije do 10. prosinca 2026. godine odnosno za programe/projekte koji se provode u prosincu 2026. do 10. siječnja 2027.

**Članak 4.**

Javne potreba u kulturi iz članka 1., stavka 1., točaka 1. do 13. ovog Programa financiraju se iz općih prihoda Grada Koprivnice, vlastitih sredstava i ostalih prihoda, a provode ih ustanove u kulturi Grada Koprivnice i to: Muzej grada Koprivnice, Knjižnica i čitaonica „Fran Galović“ Koprivnica i Pučko otvoreno učilište Koprivnica.

Sredstva iz stavka 1. ovog članka, ustanove u kulturi će povlačiti iz Proračuna Grada Koprivnice na temelju naloga u riznici odobrenih od strane upravnog odjela nadležnog za društvene djelatnosti Grada Koprivnice i to najmanje dva puta mjesečno, a sukladno mjesečnim planovima.

**Članak 5.**

Javne potrebe u kulturi iz članka 1., stavka 1., točke 14. ovog Programa koje provodi Grad Koprivnica odnose se na Program kulturne baštine koji obuhvaća donacije vjerskim zajednicama, cjelovitu obnovu „Koprivničke sinagoge - kulturnog centra prim. dr. Krešimir Švarc“ i zaštitu kulturne baštine, a financiraju se iz spomeničke rente, prihoda od prodaje nefinancijske imovine Grada Koprivnice, Nacionalnog plana oporavka i otpornosti te ostalih prihoda.

**Članak 6.**

Za javne potrebe u turizmu iz članka 1., stavka 1., točke 15. ovog Programa, osigurat će se sredstva u Proračunu Grada Koprivnice, za redovne i programske/projektne djelatnosti Turističke zajednice Grada Koprivnice, za manifestacije u organizaciji Grada Koprivnice te za manifestacije u organizaciji udruga građana.

Sredstva iz stavka 1., točke 1. ovog članka, ostvaruje korisnik sukladno zakonskim propisima i odredbama Ugovora koji će biti sklopljen s korisnikom.

**Članak 7.**

Ovaj Program javnih potreba u kulturi i turizmu Grada Koprivnice za 2026. godinu objavit će se u „Glasniku Grada Koprivnice“, a stupa na snagu 1. siječnja 2026. godine.

GRADSKO VIJEĆE

GRADA KOPRIVNICE

KLASA: 400-01/25-01/0001

URBROJ:

Koprivnica,

PREDSJEDNIK:

Ivan Pal

**OBRAZLOŽENJE**

**I. Zakonska osnova**

Pravna osnova za donošenje ovog Programa javnih potreba u kulturi i turizmu Grada Koprivnice za 2026. godinu (u daljnjem tekstu: Program) sadržana je u odredbi članka 5. Zakona o kulturnim vijećima i financiranju javnih potreba u kulturi („Narodne novine“ broj 83/22), koji propisuje da predstavničko tijelo jedinice lokalne samouprave donosi Program javnih potreba, a javne potrebe u kulturi su kulturne djelatnosti i poslovi, akcije i manifestacije u kulturi od interesa za lokalnu samoupravu. Nadalje, pravna osnova za donošenje ovog Programa sadržana je i u odredbi članka 26. Zakona o turističkim zajednicama i promicanju hrvatskog turizma („Narodne novine“ broj 52/19, 42/20) kojim je propisano da jedinice lokalne samouprave u okviru svog samoupravnog djelokruga posebno vode brigu o osiguranju uvjeta za razvoj turizma. Lokalne turističke zajednice surađuju s tijelima jedinica lokalne samouprave i surađuju u izradi planova razvoja turizma u jedinici lokalne samouprave. Člankom 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21) utvrđena je nadležnost Gradskog vijeća Grada Koprivnice za donošenje općih akata.

**II. Ocjena stanja i osnovna pitanja koja se uređuju pojedinim aktima i objašnjenje pojedinih odredbi**

Ovim Programom obuhvaćaju se svi oblici poticanja i promicanja kulture i kulturnih djelatnosti što pridonosi razvitku i unapređivanju svekolikog kulturnog života Grada Koprivnice i provođenje aktivnosti, manifestacija i festivala koje su od značajnog interesa. Sukladno Zakonu o kulturnim vijećima i financiranju javnih potreba u kulturi, najvažnija područja djelovanja u kulturi su: nakladnička djelatnost, dramska i plesna umjetnost, glazbena i glazbeno-scenska umjetnost, književnost, vizualne umjetnosti, dizajn i arhitektura, audiovizualna djelatnost, interdisciplinarne i nove umjetničke i kulturne prakse, digitalna umjetnost, kulturno-umjetnički amaterizam, transverzalna područja: međunarodna kulturna suradnja i mobilnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama i digitalizacija u području kulture, knjižnična djelatnost,. Programe iz područja djelovanja u kulturi planiraju ustanove u kulturi i druge institucije registrirane za realizaciju pojedinih programa iz djelatnosti kulture, organizacije civilnog društva u kulturi, pravni subjekti iz kreativnog i kulturnog sektora, samostalni umjetnici i ostale fizičke osobe. Nadalje, ovim Programom su obuhvaćeni programi/projekti/aktivnosti u turizmu i to ne samo Turističke zajednice Grada Koprivnice kao okosnice turizma u našem gradu, već i udruga, poduzeća i pojedinaca koji svojim radom doprinose razvoju turizma.

Člankom 1. utvrđuju se javne potrebe u kulturi i turizmu.

Člankom 2. utvrđuje se iznos financijskih sredstava koji će se osigurati u Proračunu Grada Koprivnice u 2026. godini za navedeni Program.

Člankom 3. utvrđuju se korisnici i način dodjele financijskih sredstava iz područja kulture.

Člankom 4. utvrđuju se javne ustanove u kulturi korisnici financijskih sredstava i način financiranja.

Člankom 5. utvrđuju se ulaganja i donacije u kulturnu baštinu i vjerske zajednice.

Člankom 6. utvrđuju se korisnici i način dodjele financijskih sredstava iz područja turizma.

Članak 7. propisuje gdje će se objaviti ovaj Program i da će stupiti na snagu s 1. siječnja 2026. godine.

**III. Potrebna sredstva za provedbu akta**

Sredstva za provedbu Programa planirana su Proračunu Grada Koprivnice za 2026. godinu u iznosu od 6.050.100,00EUR.

Slijedom navedenog, predlaže se Gradskom vijeću Grada Koprivnice donošenje Programa javnih potreba u kulturi i turizmu Grada Koprivnice za 2026. godinu.

|  |  |  |
| --- | --- | --- |
| Nositelji izrade: |  | Predlagatelj akta: |
| Upravni odjel za društvene djelatnosti |  | GRADONAČELNIK: |
|  |  | Mišel Jakšić |
| Službenica ovlaštena za privremeno obavljanje poslova pročelnika:  Ida Bakrač |  |  |
|  |  |  |
| Služba ureda gradonačelnika |  |  |
| Službenik ovlašten za privremeno obavljanje poslova pročelnika: |  |  |
| Dario Jembrek |  |  |